Tuutikki Tolonen

Tuutikki Tolonen (oik. Tolonen de Arias, s. 2. maaliskuuta 1975 Suomussalmi) on suomalainen lastenkirjailija ja sanataidekasvattaja.

Elämä ja ura
Tolonen on koulutukseltaan filosofian maisteri. Hän opiskeli suomen kieltä ja kirjallisuutta Oulun yliopistossa. Tolonen on suorittanut opintoja myös Jyväskylän yliopiston avoimessa yliopistossa ja opiskellut espanjaa ja latinalais-amerikkalaista kirjallisuutta Universidad del Salvadorissa Buenos Airesissa, Argentiinassa.

Vuodesta 1995 Tolonen on työskennellyt lasten ja nuorten sanataideopettajana eri puolilla Suomea, muun muassa Helsingin Annantalon taidekeskuksessa. Hän oli perustamassa oululaista Nukun (nyk. Valveen) sanataidekoulua. Vuonna 2001 Tolonen sai sanataidekasvatustyöstä lastenkulttuurin valtionpalkinnon yhdessä Outi-Maria Takkisen kanssa. Vuodesta 2011 hän oli lasten kirjallisuuslehti Vinskin toimitussihteeri ja vastaava toimittaja.

Tolonen on tehnyt paljon yhteistyötä Eppu Nuotion kanssa. Vuonna 2000 he dramatisoivat Aili Somersalon Mestaritontun seikkailut -saturomaanin pohjalta samannimisen näytelmän Oulun kaupunginteatteriin. Vuosina 2005 ja 2006 Tolonen julkaisi Nuotion kanssa kirjaparin Unienvaihtaja ja Kuunsulka. Vuosina 2007–2013 he julkaisivat yhdessä viisiosaisen Pensionaatti Onnela -kirjasarjan. Lisäksi heiltä ilmestyi vuosina 2008 ja 2009 kaksi Sari Airolan kuvittamaa Leonardo-kuvakirjaa. Tolonen on julkaissut myös 24 sadun kokoelman Joulusatuja (2013).

Vuonna 2002 Tolonen sai kunniamaininnan Gummeruksen, Nuoren Voiman Liiton ja Xeroxin novellikilpailussa. Tammikuussa 2016 hän sai Arvid Lydecken -palkinnon lastenromaanistaan Mörkövahti. Kirjan julkaisuoikeudet on myyty 14 maahan ja siitä on tekeillä Hollywood-elokuva. Teos oli myös Anni Polva -palkintoehdokkaana 2017. Vuonna 2021 Tolonen sai Lasten LukuVarkaus-palkinnon teoksesta Agnes ja unien avain. Teos oli myös Runeberg Junior -ehdokas.

Tolonen on naimisissa ja hänellä on kaksi lasta. Hän asuu perheineen Helsingissä.

Tuotanto
Lastenkirjat














Pensionaatti Onnela -sarja






Näytelmäkäsikirjoituksia
 Nuotio, Eppu & Tolonen, Tuutikki: Pikkukarhun huimat seikkailut. 2006.
 Nuotio, Eppu & Tolonen, Tuutikki: Mestaritontun seikkailut (Aili Somersalon kirjan pohjalta). Oulun kaupunginteatteri. 2005.

Artikkeleita
 ”Jospa olisimme kuin Grimmin veljekset...” Sanataidemetodeja esittelevä artikkeli Grimm-näyttelyn oheisjulkaisussa Lumottu metsä. Näkökulmia Grimmin satuihin. Annantalon taidekeskus 2006.
 ”Sanataideopettaja saa tukea ryhmästä: Taikalamppu-koulutus 2003–2005” (Outi-Maria Takkisen kanssa) teoksessa Mäkelä, Marja-Leena (toim.): Sanaista taidetta. BTJ Kirjastopalvelu 2005.
 ”Taidekasvatus ja kirjoittaminen” (Outi-Maria Takkisen kanssa) teoksessa Parkkola, Seita & Repo, Niina: Timantinmetsästäjä. Luovan kirjoittamisen opas. WSOY 2004.

Lähde

Lähteet

Aiheesta muualla
 Tolonen Suomen Nuorisokirjailijat ry:n sivuilla
 Tolonen WSOY:n sivuilla
 Ruuskanen, Päivi: Kirjailijaesittely: Lämminhenkisiä tarinoita ystävyydestä - Eppu Nuotio ja Tuutikki Tolonen Kirjasampo.fi/Sanojen aika. 8.3.2011.

Luokka:Suomalaiset lasten- ja nuortenkirjailijat
Luokka:Vuonna 1975 syntyneet
Luokka:Elävät henkilöt